शीर्षक: मुंबई पाऊस : कोस्टल रोडमुळे मुंबई शहर पाण्यात जाईल का?\nवरील काल्पनिक लेखाचे शीर्षक दिल्यास, लेखाची कल्पना करा.\n
"आम्ही जन्मापासून पाहिलंच नाही कधी. पहिल्यांदाच एवढं पाणी जमा झालेलं पाहिलं,  चौपाटीच्या भागामध्ये एवढं पाणी कधी आलंच नव्हतं." 

 हिरालाल वाडकर 5 ऑगस्टला दक्षिण मुंबईत आलेल्या पुराविषयी सांगतात. वाडकर इथे गिरगाव चौपाटीवरच लहानाचे मोठे-झाले. तीन पिढ्यांपासून त्यांचं कुटुंब इथं राहात होतं. सरकारनं इथल्या कोळीवाड्यातली घरं उठवली, पण त्यांचे मासेमारीचे परवाने इथलेच आहेत. आजही त्यांच्या बोटी जवळच्या समुद्रात मासेमारी करतात, खोल समुद्रातही जातात.

 पण आजवर दर्याला एवढं उधाण आल्याचं त्यांना कधी दिसलं नव्हतं. "नारळी पौर्णिमेच्या वेळेलाच भरपूर पाऊस होता. दर्याची पूजा करता आलीच नाही. दर्यामध्ये आम्ही नारळी पौर्णिमेनंतरच होडी टाकतो. पण यावेळेला तसं काही नाही." 

 आधी निसर्ग चक्रीवादळ आणि मग 5 ऑगस्टला झालेला पाऊस यांमुळे मुंबईच्या समुद्रात मोठ्या लाटा उसळल्या. त्यात कोस्टल रोडच्या कामांमुळे  जिथे कधी पूर येत नाही, त्या दक्षिण मुंबईतही पाणी शिरलं. खरं तर पाच ऑगस्टला आलेल्या पुराची अनेक कारणं आहेत, पण पण कोस्टल रोडसाठी सुरू असलेल्या भरावकामांमुळे त्यात भर पडली नाही ना, असा प्रश्न वाडकर यांच्यासह अनेकजण विचारत आहेत. 

"दर्याची जमिन सरकार कोस्टल रोडच्या माध्यमातून अडवत चाललेले आहेत. त्यामुळे हे पाणी जमा झालं, रस्त्यावर आलं." 

 काय आहे कोस्टल रोड प्रकल्प?

 तब्बल चौदा हजार कोटींचा कोस्टल रोड म्हणजे सागरी किनारा मार्ग हा मुंबईच्या वाहतुक कोंड़ीवर उपाय असल्याचं सांगितलं जातं. 

 मरिन ड्राईव्हवरील प्रिन्सेस स्ट्रीटपासून सुरू होणारा हा मार्ग गिरगाव चौपाटीजवळ जमिनीखालील बोगद्यात शिरेल आणि मलबार हिलच्या पलीकडे जाणार आहे. तिथून हाजी अली मार्गे वरळीपर्यंत जाणाऱ्या या रस्त्यासाठी भराव टाकण्याचं काम मुंबई महापालिकेनं सुरू केलंय.

 हा रस्ता पुढे वरळी-वांद्रे सी लिंकवरून प्रस्तावित वांद्रे ते वर्सोवा बोरीवली या सागरी सेतूला जाऊन मिळेल. 

मुंबईच्या समुद्रात किनाऱ्यालगत काही ठिकाणी भरावावर, कुठे बोगद्यातून तर कुठे ब्रिजवरून हा रस्ता जाणार आहे. जिथे रस्त्यांची अदलाबदल होते अशा ठिकाणी कनेक्टर जंक्शन उभी केली जाणार आहेत. या प्रकल्पाअंतर्गत आठ मार्गिकांच्या रस्त्याला लागूनच लोकांना चालता येईल असा मार्ग, पार्किंग आणि बागेसाठीही जागा तयार केली जाणार आहे. 

 राजकारण्यांचं 'ड्रीम प्रोजेक्ट'

मुंबईत असा रस्ता असावा, ही कल्पना काही दशकांपासूनची...